**Oradea, Borș, Sânmartin, Paleu, Cetariu, Hidișelu de Sus**

**Nr.\_\_\_\_ din \_\_\_\_.\_\_.2025**

**Notă de fundamentare**

**privind** **aprobarea studiului de oportunitate, modalității de atribuire a contractului de delegare, a contractului de delegare, a Regulamentului și Caietului de sarcini pentru efectuarea serviciului de transport public local de persoane prin curse regulate la nivelul tuturor membrilor Asociației de Dezvoltare Intercomunitară Transregio**

***-proiect-***

În conformitate cu prevederile art. 1 alin.(2) din Legea nr. 51/2006 serviciul de utilitate publică este definit ca totalitatea acţiunilor reglementate, prin care se asigură satisfacerea nevoilor de utilitate şi interes general a colectivităţilor locale iar potrivit prevederilor art. 3 serviciile de utilităţi publice sunt în responsabilitatea autorităţilor administraţiei publice locale sau, după caz, a asociaţiilor de dezvoltare intercomunitară având ca scop serviciile de utilităţi publice, conform mandatelor acordate acestora prin hotărâri ale autorităţilor deliberative ale unităţilor administrativ-teritoriale membre.

 În baza acestor prevederi legale precum și a dispozițiilor art. 4 litera b) din Legea nr. 92/2007 conform cărora este considerat serviciu de transport public local serviciul de transport persoane care se efectuează pe raza unităţilor administrativ-teritoriale membre ale asociaţiei de dezvoltare intercomunitară, municipiul Oradea, comuna Borș, comuna Sânmartin, comuna Paleu, comuna Cetariu și comuna Hidișelu de Sus s-au asociat în cadrul Asociației de Dezvoltare Intercomunitară Transregio în vederea gestionării serviciului de transport public local de pe raza lor teritorial-administrativă.

În ceea ce privește delegarea serviciului de transport public pe lângă prevederile Legii nr. 51/2006 trebuie luate în considerare și prevederile art. 5 alin.(2) din Regulamentul (CE) al Parlamentului European și Consiliului nr. 1370/2007 potrivit cărora, cu excepția cazului în care acest lucru este interzis de dreptul intern, orice autoritate locală competentă, fie că este o autoritate de sine stătătoare, fie un grup de autorități care prestează servicii publice integrate de transport de călători, poate decide să presteze ea însăși servicii publice de transport de călători sau să atribuie contracte de servicii publice în mod direct unei entități cu personalitate juridică distinctă asupra căreia autoritatea locală competentă exercită un control asemănător cu cel exercitat asupra propriilor sale departamente.

Luând în considerare faptul că la data de 30.04.2025 expiră contractele de delegare ale serviciilor de transport public pentru membrii Oradea, Borș, Sânmartin, Cetariu și Paleu iar la data de 31.12.2025 cel încheiat pentru asociatul Hidișelu de Sus, în vederea reatribuirii serviciului A.D.I. Transregio a întocmit studiul de oportunitate care a constatat eficiența operatorului intern regional Oradea Transport Local SA, dovedită în principal prin :

* practicarea unui cost unitar pe km sub nivelul celui utilizat atât un operator privat regional selectat prin procedură competitivă, cât și de un operator intern regional căruia i-a fost atribuit direct serviciul;
* extinderea razei teritoriale de operare a serviciului de la 3 la 6 membri, prin aderarea la A.D.I. Transregio a comunelor Paleu, Cetariu și Hidișelu de Sus.
* trendul crescător al numărului titlurilor de călătorie vândute (față de anul 2020 în anul 2023 s-a înregistrat o creștere cu aproximativ 20%)

Totodată, avându-se în vedere modul de gestionare al serviciului de transport la nivelul tuturor membrilor asociației, prin studiul de oportunitate s-a propus:

* Atribuirea directă a serviciului de transport public către operatorul intern (Oradea Transport Local SA) în baza unui contract de delegare unic, aplicabil la nivelul tuturor membrilor asociației;
* Durata contractului de delegare să fie limitată la 6 ani (01.05.2025-30.04.2031);
* Valoarea contractului de delegare să fie stabilită prin raportare la obligația de serviciu public (impusă prin programele de transport și tarifele stabilie de membrii asociați) și veniturile operatorului (încasări din vânzarea titlurilor de călătorie) la care să se aduge cota de profit rezonabil, conform formulei : Compensația = cheltuieli-venituri + profit rezonabil.

Având în vedere cele de mai sus și luând în considerare următoarele aspecte:

* La nivelul A.D.I. Transregio, prin statutul aprobat de fiecare unitate administrativ-teritorială asociată, atribuirea directă a fost stabilită ca modalitate de gestionare a serviciului de transport public ;
* Operatorul intern regional Oradea Transport Local SA, conform actul constitutiv, este deținut de o parte din membrii A.D.I. Transregio: municipiul Oradea (99,98%), comuna Borș (0,01%) și comuna Sânmartin (0,01%);
* Documentația anexată prezentului raport conține: studiul de oportunitate, proiectul contractului de delegare cu anexele aferente, tarifele de călătorie care vor fi practicate de operatorul intern regional, regulamentul și caietul de sarcini al serviciului de transport public;
* Intenția de atribuire a serviciului de transport public a fost publicată în Jurnalul Oficial al Uniunii Europene prin anunțurile cu nr. 255604/30.04.2024, 255597/30.04.2024 și 255603/30.04.2024

În conformitate cu prevederile:

* Art. 5 alin.(2) și art. 7 din Regulamentul (CE) al Parlamentului European și Consiliului nr. 1370/2007;
* Art. 2 litera h), art. 10, art. 28 alin.(2²) și art. 33 din Legea nr. 51/2006 privind serviciile comunitare de utilităţi publice;
* Art. 4, art. 16 alin.(5), 17 alin. (1¹) și (2), art. 21 alin.(2), art. 23 alin.(1), art. 27 alin.(1) din Legea nr. 92/2007 privind serviciile publice de transport persoane în unităţile administrativ-teritoriale;
* Ordinului nr. 972/2007, pentru aprobarea Regulamentului-cadru pentru efectuarea transportului public local şi a Caietului de sarcini-cadru al serviciilor de transport public local;
* Art. 22 litera b) din Ordinul nr. 272/2007 privind stabilirea, ajustarea şi modificarea tarifelor pentru serviciile publice de transport local şi judeţean de persoane;

În temeiul prevederilor art. 16 alin.(3) litera a), d) și e) d) din Statutul Asociației :

**P R O P U N E M:**

**Art.1.** Încetarea, începând cu data de 01.05.2025,a contractului de delegare nr. 124/30.06.2022 al serviciului de transport public local de persoane prin curse regulate la nivelul comunei Hidișelu de Sus, conform actului adițional cuprins în anexa 1.

**Art.2** Aprobarea studiului de oportunitate pentru delegarea gestiunii serviciului  de transport public local prin curse regulate la nivelul tuturor membrilor Asociației de Dezvoltare Intercomunitară Transregio, conform Anexei 2.

**Art.3.** Delegarea, începând cu data de 01.05.2025, a serviciului  de transport public local prin curse regulate, la nivelul tuturor membrilor Asociației de Dezvoltare Intercomunitară Transregio, în modalitatea gestiunii directe, prin atribuirea directă, către Oradea Transport Local SA.

**Art.4.** Atribuirea directă către Oradea Transport Local SA a serviciului de transport public local prin curse regulate, la nivelul tuturor memebrilor Asociației de Dezvoltare Intercomunitară Transregio, în baza contractului de delegare prevăzut la art.5 din prezenta hotărâre.

**Art.5.** Aprobarea contractului de delegare de gestiune al serviciului de transport public local  prin curse regulate, care va sta la baza atribuirii directe, conform Anexei 3 la prezenta hotărâre.

**Art.6.** AprobareaCaietului de sarcini al serviciului de transport public local prin curse regulate, conform Anexei 4 la prezenta hotărâre.

**Art.7.** Practicarea, începând cu data de 01.05.2025, a tarifelor de călătorie la serviciul de transport public local prin curse regulate prevăzute în anexa 6 la contractul de delegare.

**Art.8.** AprobareaRegulamentului pentru efectuarea serviciului de transport public local  prin curse regulate, conform Anexei 5 la prezenta hotărâre.

**Art.9.** Aprobarea atribuirii către Oradea Transport Local S.A. a licențelor de traseu pentru cursele regulate, în conformitate cu programul de transport (anexa 2 la contractul de delegare).

**Art.10.**Aprobarea mandatării directorului executiv al A.D.I. Transregio pentru a semna în numele şi pe seama Asociației:

-  Contractul de delegare al gestiunii serviciului de transport public local prin curse regulate ;

- Licențele de traseu eliberate în conformitate cu programul de transport.

**Director executiv**

**Sebastian Marcu**

**Director executiv**